Teslas kæmpefabrik i Berlin skal producere halv million biler om året

I november annoncerede Tesla, at firmaet vil bygge sin fjerde såkaldte Gigafabrik udenfor Berlin. Nu har tyske medier fundet papirer, der afslører, at Teslas forventning er, at fabrikken hvert år skal producere en halv million biler. Dermed vil Berlin-fabrikken komme op på samme niveau som Tesla-fabrikken i Freemont, Californien.

Fabrikken skal både producere Model Y, der forventes på markedet næste år, og Model 3.

Dokumenterne, som er blevet tilvejebragt af Frankfurter Allgemeine Zeitung og Bild fortæller også, at Tesla vil investere op til 28 milliarder kroner i fabrikken, der går under navnet Gigafactory 4. Fabrikken vil kunne skabe op mod 10.000 nye jobs, når den står færdig, vurderes det.

Opførelse af fabrikken vil begynde næste år og Tesla har ved en tidligere lejlighed fortalt, at de forventer at fabrikken er klar til produktion i slutningen af 2021.

Når Gigafactory 4 står klar, vil Tesla have mere end fordoblet sin produktion i forhold til nu. Freemont-fabrikken er netop blevet udbygget og vil med tiden kunne levere op mod 500.000 biler, mens Gigafactory 3 i Shanghai, der stadig er under konstruktion, vil kunne levere op over 200.000 eksemplarer.

Teslas kæmpefabrik i Berlin skal producere halv million biler om året